KLASA: 034-05/25-01/15

URBROJ: 711-02-01/03-2025-2

Zagreb, 13. veljače 2025. g.

**SANJA RADOLOVIĆ**

**zastupnica u Hrvatskom saboru**

**Predmet: mišljenje na zahtjev obveznice Sanje Radolović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 04. veljače 2025.g. pod KLASA: 034-05/25-01/15 zaprimilo zahtjev za mišljenje koje je podnijela Sanja Radolović, zastupnica u Hrvatskom saboru.

U podnesenom zahtjevu obveznica postavlja upit mora li u imovinsku karticu osim činjenice obrta supruga upisivati i svu imovinu koja je vlasništvo predmetnog obrta.

Povodom navedenog zahtjeva, Povjerenstvo u sastavu Ines Pavlačić, zamjenice predsjednice Povjerenstva te Nike Nodilo Lakoš, Igora Lukača i Ane Poljak, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 71. sjednici održanoj 13. veljače 2025., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je dana 15. ožujka 2022.g. na službenim mrežnim stranicama Povjerenstva objavilo Pravila i upute za popunjavanje obrasca imovinske kartice kako bi obveznicima olakšalo podnošenje točne i potpune imovinske kartice.

U navedenim Pravilima i uputama navodi se kako se u imovinskoj kartici obveznika obavezno prijavljuju primici (dohodak/dobit) i imovina koji glase na poslovne subjekte samostalnih djelatnosti ili služe njihovu poslovanju, a čiji je obveznik ili obveznikov bračni/izvanbračni drug ili životni partner vlasnik/nositelj, s obzirom da isti subjekti (obrt, OPG, samostalne liječničke ordinacije i sl.) posluju pod OIB-om njihova vlasnika/nositelja.

Slijedom navedenog, obveznica je dužna u imovinskoj kartici navesti imovinu koja je vlasništvo obrta njezinog bračnog druga.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Sanja Radolović, elektroničkom dostavom
2. Objava na internetskoj stranici Povjerenstva
3. Pismohrana